Author: administrator
Last saved by: viktoria.radvanska
Company: Abyss

Predkladacia správa

Predkladacia správa

 
CEEPUS (Central European Exchange Program for University Studies) je výmenný program pre univerzity v strednej Európe. V súčasnosti sú aktívnymi členmi Albánsko, Bulharsko, Česká republika, Čierna Hora, Chorvátsko, Maďarsko, Macedónsko, Poľsko, Rakúsko, Rumunsko, Slovenská republika, Slovinsko, Srbsko a od školského roku 2008/2009 aj Bosna a Hercegovina a Kosovo.
CEEPUS vstúpil do platnosti 1. decembra 1994 s realizačným obdobím v rokoch 1994 – 2004, pričom Slovensko patrí k zakladajúcim členom programu. Na ostatnom stretnutí Spoločného výboru ministrov, ktorý sa konal vo februári 2008 v Sofii, účastníci jednohlasne schválili revidovaný text dohody CEEPUS II, ktorej platnosť bola predĺžená do 31. júla 2011.  
Vzhľadom na to, že všetky zúčastnené krajiny prejavili záujem pokračovať v programe aj po skončení platnosti CEEPUS II, generálny sekretariát vypracoval predmetný návrh dohody CEEPUS III na ďalšie obdobie. 
            V deň, keď pre zmluvnú stranu dohoda CEEPUS III  nadobudne platnosť, prestáva byť táto zmluvná strana viazaná Dohodou CEEPUS II. Dohoda CEEPUS III ostáva v platnosti sedem rokov odo dňa nadobudnutia platnosti.
            Dohoda je vládneho charakteru, ku ktorej Slovenská republika pristúpila ešte v roku 1994 ako zakladajúca krajina uznesením vlády SR č. 711/1994 zo dňa 13.7.1994. Vzhľadom na záväzky vyplývajúce z obsahu dohody (študentské mobility),  ratifikácia v NR SR a podpis prezidentom SR sa nevyžaduje.
Program je riadený prostredníctvom Spoločného výboru ministrov, ktorý je zložený z ministrov všetkých zúčastnených krajín. Je to orgán, ktorý je zodpovedný za prijímanie rozhodnutí nevyhnutných pre implementáciu programu. Okrem toho schvaľuje hodnotiace správy o programe a prijíma rozhodnutia pre reštrukturalizáciu programu. Výbor sa stretáva raz ročne. Národná komisia je orgán zostavený zo zástupcov vysokoškolských učiteľov a ostatných expertov Národnej kancelárie programu CEEPUS. Jej cieľom je urobiť výber prihlášok na vytvorenie alebo pokračovanie akademickej siete. Víťazní kandidáti postupujú ďalej do záverečného výberového konania zabezpečovaného medzinárodnou komisiou. Medzinárodná komisia je vytvorená zo zástupcov národných kancelárií a jedného experta z každej členskej krajiny. Centrálna kancelária programu CEEPUS je zriadená vo Viedni a financovaná rakúskou stranou. Centrálna kancelária funguje ako koordinačné a hodnotiace pracovisko. 
Program CEEPUS podporuje vytváranie sietí vysokých škôl členských krajín programu, štipendijné pobyty vysokoškolských študentov, doktorandov, učiteľov, študentské exkurzie a intenzívne kurzy. Spolupráca sa realizuje v rámci sietí pozostávajúcich aspoň z troch vysokých škôl z rôznych členských krajín programu CEEPUS. Každá krajina prijíma záväzok o počte štipendijných mesiacov v príslušnom akademickom roku (tzv. výmenné kvóty), na ktoré vyčlení potrebný rozpočet.
Finančné prostriedky na program CEEPUS sú schvaľované každoročne v rozpočte MŠ SR. Predložený dokument nezakladá nároky na štátny rozpočet, rozpočty obcí a vyšších územných celkov a nemá vplyv na životné prostredie, na zamestnanosť ani na podnikateľské prostredie.
Podpis dohody sa predpokladá v mesiaci marec 2010 na 16. zasadnutí Spoločného výboru ministrov programu CEEPUS v Čiernej Hore.